Predkladacia správa

         Návrh medzinárodnej zmluvy o poskytnutí vojenskej pomoci vláde Afganskej islamskej republiky bol spracovaný na základe bodu C.1 uznesenia vlády Slovenskej republiky č. 263 z 24. marca 2004 (ďalej len „uznesenie“), a to v nadväznosti na závery III. donorskej konferencie pre rekonštrukciu Afganistanu pod názvom „Afganistan a medzinárodné spoločenstvo – partnerstvo pre budúcnosť“, ktorá sa konala v Berlíne v dňoch 31. 3. až 1. 4. 2003 (ďalej len „konferencia“).

         Z hľadiska posilnenia bezpečnostnej situácie Afganskej islamskej republiky vyvíja medzinárodné spoločenstvo výrazné úsilie zamerané na podporu výstavby Afganskej národnej armády. Z dôvodu zabezpečenia jej operatívneho a efektívneho fungovania je v súčasnej dobe potrebné rozvinúť systém jej kontinuálneho zásobovania muníciou a náhradnými dielmi. Uvedená forma pomoci Afganskej islamskej republike bola na konferencii predmetom rokovania štátneho tajomníka Ministerstva zahraničných vecí Slovenskej republiky I. Korčoka s námestníkom ministra obrany Spojených štátov amerických C. P. Westom a  predstaviteľmi ozbrojených síl Spojených štátov amerických v rámci bilaterálneho stretnutia, ktoré iniciovala americká strana.

         Na základe tejto požiadavky prezentovala Slovenská republika na konferencii jednoznačný zámer aktívne sa podieľať na budovaní a rozvoji Afganskej národnej armády a poskytnúť Afganskej islamskej republike vojenskú pomoc formou darovania prebytočného materiálu vo vlastníctve štátu v správe Ministerstva obrany Slovenskej republiky. Špecifikácia tohto materiálu bola podmienená rokovaním oboch strán a tvorí prílohu č. 1 k uvedenej medzinárodnej zmluve. Počty uvedené v zátvorkách sú uvedené ako náhradné vo vzťahu ku konkrétnemu spôsobu balenia materiálu na účel jeho prepravy.

         Bodom C.1 uznesenia vláda Slovenskej republiky uložila ministrovi obrany v spolupráci s podpredsedom vlády a ministrom hospodárstva a ministrom zahraničných vecí predložiť na rokovanie vlády Slovenskej republiky návrh zmluvy o poskytnutí nadbytočného materiálu ozbrojených síl Slovenskej republiky na realizáciu pomoci Afganistanu v termíne do 31. mája 2004. Vzhľadom na časovú náročnosť rokovaní s druhou zmluvnou stranou a potrebu zabezpečenia prepravy tohto materiálu upravil predseda vlády Slovenskej republiky svojim listom k č. sp.: 6393/2004/KPV OSV z 25. mája 2004 na základe žiadosti ministra obrany Slovenskej termín splnenia predmetnej úlohy, a to do 30 dní odo dňa ukončenia rokovaní o návrhu zmluvy za predpokladu oficiálnej akceptácie príspevku príslušnými orgánmi Spojených štátov amerických a zabezpečenia jeho prepravy.
   
           Preprava darovaného materiálu z územia Slovenskej republiky do dohodnutého miesta dodania na území Afganskej islamskej republiky bude bezodplatne zabezpečená Spojenými štátmi americkými. Z dôvodu, že vojenský materiál netvorí predmet obchodovania a jeho darovanie bude úlohou Ministerstva obrany Slovenskej republiky na základe záväzku vyplývajúceho z medzinárodnej zmluvy, nevzťahuje sa naň, s prihliadnutím na Článok 2 ods. 2 Ústavy Slovenskej republiky, zákon č. 179/1998 Z. z. o obchodovaní s vojenským materiálom a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Návrh obsahuje aj vyhlásenie príjemcu ako konečného užívateľa, že darovaný vojenský materiál bude užívaný výhradne pre potreby Afganskej národnej armády a nebude poskytnutý do vlastníctva, správy alebo užívania iných subjektov. Po schválení predmetného návrhu vo vláde Slovenskej republiky a pred podpísaním dohody splnomocnenými predstaviteľmi zmluvných strán predloží Ministerstvo obrany Slovenskej republiky Ministerstvu hospodárstva Slovenskej republiky klasifikáciu darovaného vojenského materiálu podľa výnosu Ministerstva hospodárstva Slovenskej republiky č. 4/2005 (v členení hlavná kategória a príslušná položka). Ministerstvo obrany Slovenskej republiky zároveň oznámi Ministerstvu hospodárstva Slovenskej republiky a colným orgánom vývoz vojenského materiálu, a to v termíne najmenej jeden týždeň pred uskutočnením tohto vývozu.

           Vzhľadom na  skutočnosť, že zákon č. 278/1993 Z. z. o správe majetku štátu v znení neskorších predpisov neobsahuje priamy právny titul pre darovanie hnuteľných vecí vo vlastníctve štátu na uvedený účel, realizuje sa predmetný príspevok Slovenskej republiky podľa § 1 ods. 3 tohto zákona formou medzinárodnej zmluvy, ktorou je Slovenská republika viazaná. 

            Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva. Predložený návrh zmluvy nie je medzinárodnou zmluvou podľa čl. 7 ods. 5 Ústavy Slovenskej republiky.
     
        Uzavretie predmetnej dohody nemá finančný, ekonomický, environmentálny vplyv a taktiež nemá vplyv na zamestnanosť a podnikateľské prostredie.